NUPI-forsker: - Norge ville blitt mer splittet hvis angrepet ble utført av noen utenforstående

TERRORANGREP: Da bomben gikk av i Regjeringskvartalet, var det flere nordmenn som reagerte med sinne mot muslimer, forteller Kadra Yusuf (innfelt). Dette bildet er fra Grubbegata kort tid etter det smalt. Foto: FRODE HANSEN, KRISTIAN HELGESEN, VG

Kadra: - Muslimer ble jaget nedover gatene

(VG Nett) Flere nordmenn skal umiddelbart ha reagert med sinne og trusler mot muslimer da bomben sprengte regjeringskvartalet 22. juli.

Sindre Murtnes

Oppdatert 27. september 2011

Artikkelen er over ni år gammel

Norge har sjeldent stått så samlet som etter terrorangrepene mot Regjeringskvartalet og Utøya sist fredag. Men før det ble kjent at gjerningsmannen var etnisk norsk, ble mange muslimer hetset av fordomsfulle nordmenn, forteller Kadra Yusuf (31).

HAR DU OPPLEVD NOE AV DETTE?TIPS VG NETT HER!

- I timene før vi visste hvem som sto bak, ble en rekke Oslo-borgere med utenlandsk utseende utsatt for hets, sjikanering og mistenksomhet av sine medborgere. Frykten tok overhånd og vi begynte å skule på hverandre, naboer ble redde hverandre og mange unge norske gutter med innvandrerbakgrunn ble sett på som terrorister, sier Yusuf.

Kadra Yusuf, tidligere kjent som Kadra Noor, ble kjent da hun i 2000 avslørte at imamer i Norge oppfordret kvinner til å la seg omskjære.

Kadra er født i Somalia, men har bodd brorparten av livet sitt i Oslo. Hun har flere venner med innvandrerbakgrunn som har fortalt om timene etter det smalt.

LES OGSÅ: Fikk vite antall drepte - viste ingen følelser

- Uttrykk som «terroristjævler», «Bin Ladens sønner» og «muslimsprengere» er noe av det som ble brukt. Vennen min Martin, fra India, har bodd i Oslo over 22 år. Han fortalte at han ble jaget nedover Thereses gate på Bislet av folk som ba han om å «dra til helvete tilbake til der han kommer fra», sier Yusuf.

Han ble til slutt nødt til å snakke folk til fornuft, forteller Yusuf.

- Han stoppet opp foran skrikende folk og sa med en rolig stemme: «Jeg ser kanskje ut som en muslimsk terrorist, men jeg er ikke det. Jeg skjønner at dere er redde, men det er jeg også».

Artikkelen fortsetter under bildet!

KRAFTIG BOMBE: Her ser du hvordan de enorme kreftene spredde seg ut fra episenteret. Grafikk: TOM BYERMOEN

Ble konfrontert med bombingen

18 år gamle Khizra Chaudhry var på jobb på Narvesen på Grønland da bomben smalt. Hun ble konfrontert av sin kunde og nabo med bombingen umiddelbart etter angrepet.

- Han så rart på meg og sa: «Er det du som har bombet i byen?». Så gikk han bare. Jeg ble såret og sint, og visste ikke hva jeg skulle si, sier Chaudhry, som er født i Pakistan og har bodd de siste ni årene i Norge, til Dagsavisen.

Chaudhry tror det kunne blitt vanskeligere å være muslim i Norge hvis det var muslimer som sto bak terrorangrepet.

- Jeg ble ikke glad for at det var en nordmann som sto bak, men jeg er lettet over at det ikke var muslimer, sier Chaudhry.

Likhetstrekk med 11/9

De dømmende reaksjonene etter angrepet minner om noen av reaksjonene etter terrorangrepet i New York 11. september, mener seniorforsker ved Norsk Utenrikspolitisk Institutt (NUPI), Hilde Eliassen Restad.

FORSKER VED NUPI: Hilde Eliassen Restad. Foto: NUPI



LES OGSÅ: Løp inn i bombeskadd bygning: - Jeg ble veldig sinna

- Mange peker på at Norges reaksjoner har vært moralsk gode, og det er de også, men i de første timene i Oslo var det sterke reaksjoner mot muslimer - det var det også i New York, sier Restad.

- Feil å sammenligne terrorangrepene

Denne uken har mange sammenlignet nordmenns og de politiske ledernes konstruktive håndtering av terrorangrepet med daværende president George W. Bush og USAs hevngjerrige reaksjoner etter 11. september. Det blir feil, ifølge Restad.

- Det er stor forskjell på å bli angrepet utenfra kontra det å innse at problemet er innenfor landets grenser. Når en nordmann angriper er det enklere å stå sammen om det som har skjedd, sier forskeren.

LES OGSÅ: Bombeoffer: Ville ikke søle til buss-setene med blod

Hun trekker frem Oklahoma City-bombingen i 1995 hvor angrepet ble utført av den amerikanske høyreekstremisten Timothy McVeigh.

- Timothy McVeigh var i likhet med Anders Behring Breivik en «selvskapt» terrorist som var sint på sine egne myndigheter. Da var Bill Clinton president og han møtte krisen på samme måte som Stoltenberg gjør i dag. Da var det også snakk om kjærlighet, samhold og et sterkere demokrati, sier Restad.

- Ville splittet landet

Forskeren synes nordmenn har all grunn til å være stolt over måten Norge har fremstått etter terrorangrepet, men tror ikke den nåværende reaksjonen vil vare for alltid.

LES OGSÅ: Breiviks forsvarer: - Dette er en grusom handling

- Nå står hele Norge samlet - inkludert de politiske lederne. Angrepet er ikke et politisk tema, men slik vil det ikke alltid være. Hvis angrepet hadde vært utført av en utenforstående organisasjon, tror jeg de politiske reaksjonene ville vært hardere, og Norge ville blitt mer splittet, sier Restad.

Artikkelen fortsetter under bildet!

BEFARING: Statsminister Jens Stoltenberg og justisminister Knut Storberget har fått mye skryt for sin håndtering av terrorangrepet. Her ser de på skadene ved Regjeringskvartalet. Foto: Gøran Bohlin

- Oss mot de ekstreme kreftene

Kadra Yusuf sier hun forstår at noen i Oslo ble frustrert og vettskremt over det som skjedde. Men å hetse sine medborgere på bakgrunn av hudfarge og religion er en oppførsel som ikke er Oslo verdig, mener hun.

LES OGSÅ: Kjøpte flybensin til bombe på nettet

- Vi må huske at det er oss mot de ekstreme kreftene - uansett hvilken forkledning det ekstreme kommer i. Jeg håper at den kjærligheten jeg ser i byen vår nå, vil bli der for bestandig. Det er slik jeg ønsker å kjenne Oslo, sier Yusuf.

Du kan lese alle Yusufs tanker om timene etter terrorangrepet i debattsidene i mandagens VG.

Publisert: 31.07.11 kl. 11:44 Oppdatert: 27.09.11 kl. 22:10

Les også